Autoritățile din Brașov vor să interzică folosirea farfuriilor, paharelor și tacâmurilor de plastic la evenimentele organizate pe domeniul public, informează Biz Brașov. Primarul George Scripcaru recomandă în schimb folosirea farfuriilor din tărâțe.

Conform unui proiect de hotărâre pentru modficarea HCL nr. 201/2006, începând cu data de 1 octombrie, în cadrul evenimentelor cum ar fi târguri, festivaluri, concerte etc. se va utiliza veselă (farfurii, tacâmuri, pahare, etc.) din materiale biodegradabile și compostabile, certificate conform EN/3432.

Cei care nu respectă condițiile nu vor mai avea posibilitatea de a mai organiza sau participa la alte evenimente ce se vor desfășura pe raza municipiului Brașov.

"După fiecare eveniment care are loc pe domeniul public care presupune și consumul de alimente sau băuturi, zona respectivă rămâne plină de recipiente, farfurii, pahare sau furculițe de plastic, ceea ce ne creează în primul rând o mare problemă de mediu, mai ales că nu toată lumea aruncă aceste recipiente la gunoi, și de foarte multe ori ajung pe zona verde sau în pădurile din jur. Având în vedere că din anul 2021 vor fi interzise în Uniunea Europeană aceste produse, dar și ca urmare a discuțiilor pe care le-am avut cu o parte dintre comercianții din zona HORECA, am luat decizia de a propune Consiliului Local, în ședința din această lună, ca, în cazul evenimentelor organizate pe domeniul public să aplicăm această directivă europeană, încă de anul acesta“, a spus primarul George Scripcaru.

Editor web: Vlad Mironescu